สภาผู้แทนราษฎร พิจารณาร่าง พ.ร.บ.งบประมาณรายจ่ายประจำปีงบประมาณ 2563 ต่อเป็นวันที่สอง
สภาผู้แทนราษฎร พิจารณาร่าง พ.ร.บ.งบประมาณรายจ่ายประจำปีงบประมาณ 2563 ต่อเป็นวันที่สอง การประชุมสภาผู้แทนราษฎร สมัยวิสามัญ ในเวลา 09.00 น. วันนี้ 18 ตุลาคม 2562 จะเป็นการพิจารณาร่างพระราชบัญญัติงบประมาณรายจ่ายประจำปีงบประมาณ 2563 วงเงินงบประมาณ 3.2 ล้านล้านบาท ต่อเป็นวันที่สอง หลังวันแรกประธานการประชุมสั่งพักการประชุมในเวลา 01.20 น. ภาพรวมการอภิปรายเป็นไปด้วยความเรียบร้อย โดย ส.ส.ฝ่ายค้าน ส่วนใหญ่อภิปรายไม่เห็นด้วยกับการจัดสรรงบประมาณของรัฐบาล พยายามชี้ให้เห็นว่างบประมาณที่จัดสรรนั้นไม่ตอบสนองการแก้ปัญหาด้านต่างๆ ของประเทศ โดยเฉพาะการแก้ปัญหาด้านเศรษฐกิจ อีกทั้งยังจัดสรรงบประมาณไม่ได้นำใช้ในเรื่องไม่เป็นประโยชน์ต่อการดูแลประชาชน ขณะที่คณะรัฐมนตรี เช่น พลเอก ประยุทธ์ จันทร์โอชา นายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายอุตตม สาวนายน รัฐมนตรีว่าการกระทรวงการคลัง และนายสนธิรัตน์ สนธิจิรวงศ์ รัฐมนตรีว่าการกระทรวงพลังงาน ได้ตอบชี้แจง โดยยืนยันว่า ร่างพระราชบัญญัติงบประมาณนี้ ได้แสดงให้เห็นถึงเจตนาอันแน่วแน่ของรัฐบาลในการใช้จ่ายงบประมาณเป็นเครื่องมือสำคัญเพื่อวางรากฐานในการพัฒนาและแก้ไขปัญหาเร่งด่วนที่สำคัญของประเทศในทุกด้าน โดยเฉพาะผลกระทบในด้านคุณภาพชีวิตและความเป็นอยู่ของประชาชนให้เกิดผลเป็นรูปธรรม รวมทั้งเสริมสร้างความเข้มแข็งให้กับทุกภาคส่วนเพื่อเป็นฐานสำคัญในการขับเคลื่อนการยกระดับศักยภาพประเทศให้ก้าวไปสู่การเป็นประเทศที่พัฒนาแล้วบนหลักการปรัชญาของเศรษฐกิจพอเพียงในระยะ 20 ปีข้างหน้าตามเป้าหมายยุทธศาสตร์ชาติ